Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Με την οποία εξουσιοδοτείται το Ηνωμένο Βασίλειο να εφαρμόσει μειωμένο συντελεστή ειδικού φόρου κατανάλωσης σε ορισμένα πετρελαιοειδή, όταν χρησιμοποιούνται για ειδικούς σκοπούς, σύμφωνα με τη διαδικασία που προβλέπει το άρθρο 8 παράγραφος 4 της οδηγίας 92/81/ΕΟΚ

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [1], το Συμβούλιο, αποφασίζοντας ομόφωνα μετά από πρόταση της Επιτροπής, δύναται να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις των ειδικών φόρων κατανάλωσης για εδικούς λόγους πολιτικής.

[1] ΕΕ L 316 της 31.10.92, σ. 12, η οδηγία όπως τροποποιήθηκε για τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

Οι αρχές του Ηνωμένου Βασιλείου ενημέρωσαν την Επιτροπή ότι επιθυμούν να απαλλάξουν από τον ειδικό φόρο κατανάλωσης το υδάτινο περιεχόμενο της πρόσμιξης ύδατος/πετρελαίου (υποκατάστατο του πετρελαίου για τους κινητήρες ντίζελ) από την 1η Σεπτεμβρίου 2000.

Σύμφωνα με την ισχύουσα νομοθεσία του ΗΒ και το άρθρο 2 παράγραφος 3 της οδηγίας 92/81/ΕΟΚ, το υδάτινο περιεχόμενο του καυσίμου αυτού φορολογείται ως πρόσθετο καυσίμου. Το υδάτινο περιεχόμενο της πρόσμιξης ύδατος/πετρελαίου δεν χρησιμοποιείται ως καύσιμο αλλά βοηθά την καύση μειώνοντας τη θερμοκρασία καύσης και επιβραδύνοντας τη δημιουργία οξειδίου του αζώτου. Το Ηνωμένο Βασίλειο επιθυμεί την απαλλαγή του υδάτινου περιεχομένου από τον ειδικό φόρο κατανάλωσης.

Το Ηνωμένο Βασίλειο ζητεί συνεπώς άδεια απαλλαγής από τον ειδικό φόρο κατανάλωσης, από την 1η Σεπτεμβρίου 2000 έως τις 31 Δεκεμβρίου 2001, για το υδάτινο περιεχόμενο της πρόσμιξης ύδατος/πετρελαίου. Το επιμέρους πολιτικό σκεπτικό είναι η διασφάλιση δίκαιης φορολόγησης και η ενθάρρυνση της χρησιμοποίησης καυσίμου περισσότερο φιλικού προς το περιβάλλον. ´Ολα τα ποσοστά φορολόγησης θα συμμορφώνονται με το ελάχιστο επίπεδο που ορίζεται στην οδηγία 92/82/ΕΟΚ [2].

[2] ΕΕ L 316 της 31.10.92, σ. 19, η οδηγία όπως τροποποιήθηκε για τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

Σύμφωνα με την οδηγία 92/81/EΟΚ, τα άλλα κράτη μέλη ενημερώθηκαν σχετικά με αυτή την αίτηση.

Η οδηγία 92/81/ΕΟΚ προβλέπει ότι η Επιτροπή επανεξετάζει περιοδικά αυτές τις απαλλαγές και μειώσεις. Αν η Επιτροπή θεωρεί ότι δεν μπορούν να διατηρηθούν πλέον για λόγους στρέβλωσης του ανταγωνισμού ή στρέβλωσης της λειτουργίας της εσωτερικής αγοράς, ή γιατί δεν είναι συμβατές με την κοινοτική πολιτική για την προστασία του περιβάλλοντος, υποβάλλει τις κατάλληλες προτάσεις στο Συμβούλιο.

Εν πάση περιπτώσει, η παρέκκλιση αυτή πρέπει να επανεξεταστεί μετά από πρόταση της βάσει της Επιτροπής, το αργότερο μέχρι τις 31 Δεκεμβρίου 2002, όταν λήγει η άδεια που χορηγείται με την παρούσα απόφαση. Το Συμβούλιο θα επανεξετάσει την κατάσταση με βάση πρόταση της Επιτροπής και θα αποφασίσει αν πρέπει να ανακαλέσει, να τροποποιήσει ή να επιβεβαιώσει την άδεια που παρέχεται με το άρθρο 1 της παρούσας απόφασης.

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ Με την οποία εξουσιοδοτείται το Ηνωμένο Βασίλειο να εφαρμόσει μειωμένο συντελεστή ειδικού φόρου κατανάλωσης σε ορισμένα πετρελαιοειδή, όταν χρησιμοποιούνται για ειδικούς σκοπούς, σύμφωνα με τη διαδικασία που προβλέπει το άρθρο 8 παράγραφος 4 της οδηγίας 92/81/ΕΟΚ

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 92/81/EΟΚ του Συμβουλίου της 19ης Οκτωβρίου 1992 για την εναρμόνιση των διαρθρώσεων των ειδικών φόρων κατανάλωσης που επιβάλλονται στα πετρελαιοειδή [3] και, ιδίως, το άρθρο 8 παράγραφος 4,

[3] ΕΕ L 316 της 31.10.92, σ. 12, η οδηγία όπως τροποποιήθηκε για τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

την πρόταση της Επιτροπής [4],

[4] ΕΕ L

Εκτιμώντας τα εξής:

(1) Σύμφωνα με το άρθρο 8 παράγραφος 4 της οδηγίας 92/81/EΟΚ, το Συμβούλιο, αποφασίζοντας ομόφωνα μετά από πρόταση της Επιτροπής, δύναται να εξουσιοδοτήσει οποιοδήποτε κράτος μέλος να χορηγήσει απαλλαγές ή μειώσεις του ειδικού φόρου κατανάλωσης που επιβάλλεται στα πετρελαιοειδή, για ειδικούς λόγους πολιτικής.

(2) Οι αρχές του Ηνωμένου Βασιλείου ενημέρωσαν την Επιτροπή ότι επιθυμούν να απαλλάξουν από τον ειδικό φόρο κατανάλωσης το υδάτινο περιεχόμενο της πρόσμιξης ύδατος/πετρελαίου (υποκατάστατο του πετρελαίου για τους κινητήρες ντίζελ) από την 1η Σεπτεμβρίου 2000.

(3) Σύμφωνα με την ισχύουσα νομοθεσία του ΗΒ και το άρθρο 2 παράγραφος 3 της οδηγίας 92/81/ΕΟΚ, το υδάτινο περιεχόμενο του καυσίμου αυτού φορολογείται ως πρόσθετο καυσίμου. Το υδάτινο περιεχόμενο της πρόσμιξης ύδατος/πετρελαίου δεν χρησιμοποιείται ως καύσιμο αλλά βοηθά την καύση μειώνοντας τη θερμοκρασία καύσης και επιβραδύνοντας τη δημιουργία οξειδίου του αζώτου. Το Ηνωμένο Βασίλειο επιθυμεί την απαλλαγή του υδάτινου περιεχομένου από τον ειδικό φόρο κατανάλωσης.

(4) Τα άλλα κράτη μέλη ενημερώθηκαν σχετικά με αυτή την αίτηση.

(5) Η Επιτροπή και όλα τα άλλα κράτη μέλη δέχονται ότι η απαλλαγή του υδάτινου περιεχομένου της πρόσμιξης ύδατος/πετρελαίου από τον ειδικό φόρο κατανάλωσης δεν θα οδηγήσει σε στρεβλώσεις του ανταγωνισμού ούτε θα εμποδίσει τη λειτουργία της εσωτερικής αγοράς.

(6) Η παρούσα απόφαση δεν θίγει το αποτέλεσμα διαδικασιών για τις κρατικές ενισχύσεις, οι οποίες ενδεχομένως κινούνται βάσει των άρθρων 87 και 88 της συνθήκης.

(7) Η Επιτροπή επανεξετάζει περιοδικά αυτές τις απαλλαγές και μειώσεις προκειμένου να ελέγχει κατά πόσο στρεβλώνουν τον ανταγωνισμό ή τη λειτουργία της εσωτερικής αγοράς ή συμβιβάζονται με την κοινοτική πολιτική για την προστασία του περιβάλλοντος.

(8) Το Ηνωμένο Βασίλειο ζήτησε την άδεια να απαλλάξει από τον ειδικό φόρο κατανάλωσης το υδάτινο περιεχόμενο της πρόσμιξης ύδατος/πετρελαίου, για το διάστημα από 1ης Σεπτεμβρίου 2000 έως 31ης Δεκεμβρίου 2002.

(9) Το Συμβούλιο θα επανεξετάσει την παρούσα απόφαση μετά από μετά από πρόταση της βάσει της Επιτροπής, το αργότερο μέχρι τις 31 Δεκεμβρίου 2002, όταν λήγει η άδεια που χορηγείται με την παρούσα απόφαση.

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Σύμφωνα με το άρθρο 8 παράγραφος 4 της οδηγίας 92/81/EΟΚ του Συμβουλίου, το Ηνωμένο Βασίλειο εξουσιοδοτείται να απαλλάξει από τον ειδικό φόρο κατανάλωσης το υδάτινο περιεχόμενο της πρόσμιξης ύδατος/πετρελαίου, για το διάστημα από 1ης Σεπτεμβρίου 2000 έως 31ης Δεκεμβρίου 2002, υπό τον όρο ότι η απαλλαγή αυτή είναι σύμφωνη με τις υποχρεώσεις που απορρέουν από την οδηγία 92/82/ΕΟΚ του Συμβουλίου της 19ης Οκτωβρίου 1992 για την προσέγγιση των συντελεστών των ειδικών φόρων κατανάλωσης στα πετρελαιοειδή, [5] και ειδικότερα με τους ελάχιστους συντελεστές ειδικού φόρου κατανάλωσης που προβλέπονται στο άρθρο 5 της εν λόγω οδηγίας.

[5] ΕΕ L 316 της 31.10.92, σ. 19, η οδηγία όπως τροποποιήθηκε για τελευταία φορά με την οδηγία 94/74/ΕΚ (ΕΕ L 365 της 31.12.1994, σ. 46).

Άρθρο 2

Η παρούσα απόφαση απευθύνεται στο Ηνωμένο Βασίλειο.

Βρυξέλλες,

Για το Συμβούλιο

Ο Πρόεδρος